Toeskouers op ‘60% kapasiteit’ vir Franse Ope | Netwerk24
03 Julie 2020 11:17
Die Franse Ope is weens die Covid-19-pandemie uitgestel van sy normale tydgleuf in Mei-Junie na September. Foto: getty Images
Volgens die Franse tennisbaas Bernard Giudicelli sal ’n maksimum van vier mense op die hoofbane bymekaar mag sit, met ’n oop stoel tussen elke groep.
Op die ander bane sal een uit twee sitplekke leegstaan wanneer die toernooi op 27 September begin.
Giudicelli sê dit beteken ongeveer 20 000 toeskouers word verwag vir die eerste gedeelte van die kleibaan-Grand Slam van twee weke, met sowat 10 000 toeskouers op die dag van die eindstryd.
Daardie getalle kan verander indien die Franse regering sy maatreëls jeens sosiale afstand aanpas.
Bernard Giudicelli (links), grootbaas van die Franse Tennisfederasie. Foto: Getty Images
“Ons het vir die verantwoordelike opsie gegaan,” sê Giudicelli.
Gesigmaskers sal verpligtend wees vir mense aan die beweeg binne die gronde, terwyl dit ook aanbeveel word vir toeskouers in die paviljoen.
“Indien sake verbeter sal addisionele kaartjies beskikbaar gemaak word in September,” sê Giudicelli.
“As sake egter vererger en strenger maatreëls tree in werking, sal ’n loting gehou word om te bepaal watter kaartjies gekanselleer word.”
Volgens die Franse Tennisfederasie word die Covid-19-protokol vir spelers en personeel nog saamgestel.
Die Franse Ope is weens die Covid-19-pandemie uitgestel van sy normale tydgleuf in Mei-Junie na September.
Die Amerikaanse Ope word sonder toeskouers van 31 Augustus tot 13 September in New York beslis.
Meer oor: Koronavirus | Tennis | Franse Ope | Covid-19 | Roland Garros